A TANÁCS HATÁROZATA
(2006. július 18.)
a tagállamok foglalkoztatáspolitikáira vonatkozó iránymutatásokról
(2006/544/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 128. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
a Régiók Bizottságával folytatott konzultációt követően,
tekintettel a Foglalkoztatási Bizottság véleményére (3),
mivel:
(1)
A lisszaboni stratégia 2005-ös reformja a növekedésre és foglalkoztatásra helyezte a hangsúlyt. A Tanács a foglalkoztatási stratégiában szereplő foglalkoztatáspolitikai iránymutatásokat (4) és az átfogó gazdaságpolitikai iránymutatást (5) integrált csomagként fogadta el, aminek révén az európai foglalkoztatási stratégia vezető szerepet játszik a lisszaboni stratégia foglalkoztatással és munkaerőpiaccal kapcsolatos célkitűzéseinek megvalósításában.
(2)
Az Európai Uniónak a lisszaboni stratégia három (gazdasági, szociális és környezetvédelmi) területén mozgósítania kell valamennyi megfelelő nemzeti és közösségi eszközt - beleértve a kohéziós politikát -, hogy jobban kihasználhassa e területek szinergiáit a fenntartható fejlődés általános keretein belül.
(3)
A foglalkoztatáspolitikai iránymutatásokat és az átfogó gazdaságpolitikai iránymutatásokat csak háromévenként kell teljesen felülvizsgálni, a közbeeső évek során 2008-ig a frissítéseket szigorúan a hatékony végrehajtáshoz szükséges mértékű stabilitás biztosítására kell korlátozni.
(4)
A tagállamok nemzeti reformprogramjainak a Bizottság elért eredményekről szóló éves jelentésében és a közös foglalkoztatási jelentésben szereplő vizsgálata azt tükrözi, hogy a tagállamoknak továbbra is minden lehetséges erőfeszítést meg kell tenniük az alábbi, prioritást élvező kérdések megoldására:
-
több ember bevonása a foglalkoztatottak körébe és a foglalkoztatottak megtartása, továbbá a munkaerőkínálat növelése és a szociális védelmi rendszerek korszerűsítése,
-
a munkavállalók és a vállalatok alkalmazkodóképességének javítása, és
-
az emberi erőforrásba való beruházás növelése az oktatás és a különböző készségek javítása révén.
(5)
A 2006. március 23-24-i Európai Tanács hangsúlyozta a foglalkoztatáspolitikáknak a lisszaboni stratégia keretében játszott központi szerepét, valamint a foglalkoztatási lehetőségek kiemelt kategóriákban történő, életciklus-megközelítésen alapuló növelésének szükségességét. Ezzel összefüggésben jóváhagyta a nemek közötti egyenlőségről szóló európai paktumot, amely arra irányul, hogy tovább fokozza a „gender mainstreaming”-et (nemek közötti egyenlőség elvének érvényesítése a szakpolitikákban), és lendületet adjon a nők kilátásainak és lehetőségeinek széles körben történő javításához.
(6)
A munkavállalói mobilitás akadályainak a Szerződésben - a csatlakozási szerződéseket is beleértve - kidolgozott eltávolításával a belső piac működésének erősödnie, növekedési és foglalkoztatási potenciáljának pedig növekednie kell.
(7)
A nemzeti reformprogramok Bizottság általi vizsgálatának és az Európai Tanács következtetéseinek fényében most a hatékony és időben történő végrehajtásra kell összpontosítani, különös figyelmet fordítva a 2005-2008-as iránymutatásokban közösen megállapított mennyiségi célokra, valamint összhangban az Európai Tanács következtetéseivel.
(8)
A közösségi finanszírozás - különösen az Európai Szociális Alap - felhasználásának programozásakor a tagállamoknak figyelembe kell venniük a foglalkoztatáspolitikai iránymutatásokat.
(9)
Tekintettel az iránymutatás-csomag átfogó jellegére, a tagállamoknak teljes körűen végre kell hajtaniuk az átfogó gazdaságpolitikai iránymutatásokat,
ELFOGADTA EZT A HATÁROZATOT:
1. cikk
A 2005/600/EK határozat mellékletében szereplő, a tagállamok foglalkoztatáspolitikáira vonatkozó iránymutatások érvényesek maradnak 2006-ban, és azokat a tagállamoknak foglalkoztatáspolitikáik alakítása során figyelembe kell venniük.
2. cikk
E határozatnak a tagállamok a címzettjei.
Kelt Brüsszelben, 2006. július 18-án.